En ny vurdering af situationen i Syrien fra Flygtningenævnet og Udlændingestyrelsen betyder, at syriske flygtninge fra Damaskus-området for første gang siden 2013 ikke længere er garanteret midlertidig beskyttelsesstatus i Danmark.

Omfanget af kamphandlinger og antallet af civile tab i Syrien vurderes nu at være geografisk afgrænset til bestemte områder. Dermed er der potentielt åbnet for hjemsendelse af syrere og stop for tildeling af opholdstilladelse med henvisning til den generelle situation i Syrien.

Der er enighed mellem Flygtningenævnet og Dansk Flygtningehjælp, som vurderer, at situationen i Syrien er »markant ændret«, siger generalsekretær i Dansk Flygtningehjælp Christian Friis Bach.

Han er dog skeptisk over for at begynde at hjemsende syriske flygtninge nu og her:

»Da jeg var der i januar 2018, faldt bomberne, og jeg kunne se lysglimt og høre bragene. Men vi føler ikke, at der er de nødvendige garantier for flygtninges personlige sikkerhed. Forhandlingerne mellem de syriske myndigheder og UNHCR er stadig i gang, og det er jo afgørende, at de bliver afsluttet med en troværdig aftale,« siger Christian Friis Bach.

Ikke desto mindre kan Danmark blive et af de første lande til at hjemsende syriske flygtninge, der har fået tildelt en midlertidig opholdstilladelse på baggrund af den generelle situation i Syrien, siger Villads Zahle, der er kommunikationsvarlig ved den europæiske paraplyorganisation European Council on Refugees and Exiles, ECRE, der repræsenterer 101 organisationer fra hele EU.

»Vi kender ikke andre eksempler på, at man er begyndt at tvangshjemsende. Der er eksempler på, at der er lande, hvorfra syrere vender frivilligt hjem. Men hvis det ender med tvangshjemsendelser, vil det være et nyt lavpunkt i undermineringen af beskyttelsesstandarder i Europa,« siger Villads Zahle.

Tvangshjemsendelser vil kun kunne ske i samarbejde med de syriske myndigheder, og den præmis er i sig selv problematisk, mener organisationen.

»Det er en meget høj grad af tillid at udvise et regime, som den danske stat ikke anerkender, fordi det er kendetegnet ved ekstrem, voldsom og systematisk undertrykkelse af sin egen befolkning,« siger Villads Zahle.

Heller ikke Dansk Flygtningehjælp har »umiddelbart« kendskab til andre europæiske lande, der har påbegyndt hjemsendelse af syrere.

Det er nu op til Udlændingestyrelsen og derefter Flygtningenævnet at vurdere, hvorvidt Danmark vil hjemsende syriske flygtninge fra Damaskus, der har haft midlertidig opholdstilladelse. Udlændingestyrelsen vil føre en række prøvesager, hvor disse syrere vil få revurderet deres sag.

Utroværdigt regime

Sune Haugbølle, professor (mso) ved Roskilde Universitet og mellemøstforsker, mener, det er problematisk, hvis de danske myndigheder begynder at tvangshjemsende og give afslag på fornyelse af opholdstilladelser til syriske flygtninge, når situationen i Syrien fortsat må vurderes at være usikker og hurtigt kan skifte.

Sune Haugbølle vurderer, at Danmark i så fald risikerer ikke at leve op til Flygtningekonventionens krav om beskyttelse af truede flygtninge.

»Det er muligt, at man ikke er personligt forfulgt, men for at en sådan vurdering skal kunne foretages, skal der være en grad af tiltro til regimet og til, at regimet overholder de garantier, det giver for flygtningenes sikkerhed. Og det er der simpelthen ikke evidens for,« siger Sune Haugbølle.

Selv om der er tale om en ændret og i nogle tilfælde forbedret situation i Damaskus-området, er det vigtigt, at der foretages konkrete og individuelle vurderinger af den enkelte flygtnings situation, mener Dansk Flygtningehjælp.

»Det kan være, at de har gået med i en demonstration, har hevet plakater ned, skrevet noget på Twitter eller har en bror, der ikke ville gå ind i militæret. Af de grunde føler de sig ikke personligt sikre, og derfor er det afgørende, at der sker en individuel vurdering,« siger generalsekretær Christian Friis Bach.

Forventningen er, at en eventuel praksisændrig i Udlændingestyrelsen kun vil få betydning for de syriske flygtninge fra Damaskus, der har fået opholdstilladelse på grundlag af den generelle ustabile situation i Syrien. Den vil ikke vedrøre de syrere, der har fået ophold, fordi de risikerer personlig forfølgelse. De bør have fået asyl efter Udlændingelovens paragraf stk. 7.1, vurderer Dansk Flygtningehjælp.

»Ren ruinhob«

Dansk Flygtningehjælp vurderer, at fokus først og fremmest bør være på øget støtte og vejledning til de syriske flygtninge, der frivilligt ønsker at rejse hjem. Det sker i stigende grad, og som Information har beskrevet, gælder det særligt for syrere, der er flygtet til Tyrkiet.

»Det er vigtigt, at de, der frivilligt vil rejse hjem, får en god vejledning, så det kan blive en sikker og bæredygtig hjemrejse,« siger Christian Friis Bach.

Men der kan være flere udfordringer ved en hjemsendelse, siger mellemøstforsker Sune Haugbølle. Han mener, at der er en generel risiko for, at hjemvendte syrere vil stå i en ustabil og usikker situation, fordi regeringen ikke kan stille garanti om boliger, og fordi mange områder fortsat er en »ren ruinhob«, som han siger.

»Der er et politisk pres for at komme af med flygtningene, men man vil tage nogen risici på folks vegne, som man har gjort det med Afghanistan, hvor nogle flygtninge er blevet hjemsendt og så er forsvundet,« siger Sune Haugbølle og henviser til, at tyske journalister har fulgt frivilligt hjemsendte syrere, der efterfølgende er forsvundet.

Sune Haugbølle mener ikke, at der er tilstrækkelig evidens for at tro, at Danmark vil kunne samarbejde med syriske myndigheder om en »rimelig« hjemsendelsesordning.